b'\n_START_ARTICLE_\nGorazd \xc5\xbdilavec\n_START_SECTION_\n\xc5\xbdivljenjepis\n_START_PARAGRAPH_\nV rodnem kraju je obiskoval I. osnovno \xc5\xa1olo in jo leta 1988 tudi kon\xc4\x8dal. \xc5\xa0olanje je nadeljeval v Mariboru, kjer se je vpisal na Srednjo \xc5\xa1olo elektrotehni\xc4\x8dne in ra\xc4\x8dunalni\xc5\xa1ke usmeritve (SER\xc5\xa0) in junija 1992 opravil zaklju\xc4\x8dni izpit. Od\xc5\xa1el je izpolnit voja\xc5\xa1ko obveznost. Potem je opravljal pripravni\xc5\xa1tvo in spomladi 1994 je dobil naziv elektrotehnik-elektronik. \xc5\xbde od samega za\xc4\x8detka je gojil posebno ljubezen do gledali\xc5\xa1\xc4\x8da. Od \xc4\x8detrtega razreda osnovne \xc5\xa1ole naprej je sodeloval v gledali\xc5\xa1ki sekciji Kulturno-umetni\xc5\xa1kega dru\xc5\xa1tva \xc2\xbb\xc5\xa0tefan Kova\xc4\x8d\xc2\xab\xc2\xa0v Murski Soboti. Po srednji \xc5\xa1oli je, kot soustanovitelj, sodeloval pri nastanku Gledali\xc5\xa1kega dru\xc5\xa1tva \xc2\xbbTorpedo\xc2\xab, katerega je v umetni\xc5\xa1kem smislu sam tudi vodil. Od ustanovitve (leta 1995) do 1999 so tam uprizorili sedem premier. Predstave Teatra \xc2\xbbTorpedo\xc2\xab\xc2\xa0so bile zelo odmevne in ve\xc4\x8dkrat tudi nagrajene._NEWLINE_Leta 1996 je  prejel nagrado Sklada Staneta Severja za najperspektivnej\xc5\xa1ega mladega igralca v Sloveniji (za vlogo Adriana Jadri\xc4\x8da v predstavi Du\xc5\xa1ana Kova\xc4\x8devi\xc4\x87a, Metek f \xc4\x8delo!). S prihodom v Ljubljano se je seznanil z Impro-ligo (Dr\xc5\xbeavno prvenstvo v gledali\xc5\xa1kih improvizacijah). Ustanovili so svojo gledali\xc5\xa1ko ekipo Improvokatorji, s katero so sodelovali v ligi. V \xc5\xa1tirih sezonah so bili kar trikrat prvaki lige (1998/99, 1999/00 in 2000/01), v sezoni 2000/01 pa je bil progla\xc5\xa1en \xc5\xa1e za Improvizatorja leta.\n_START_SECTION_\n\xc5\xa0tudij\n_START_PARAGRAPH_\nV \xc5\xa1olskem letu 1998/99 se mu je izpolnila \xc5\xbeelja iz otro\xc5\xa1tva \xe2\x80\x93 vpisal  se je na AGRFT (Akademijo za radio, film in televizijo) v Ljubljani, na kateri je pet let pozneje diplomiral iz dramske igre in si tako pridobil naziv univerzitetni diplomirani igralec. Med \xc5\xa1tudijem (v tretjem letniku) je prejel akademijsko nagrado Zlatolaska za najbolje odigrano stransko vlogo (Edgar) v Shakespearovem Kralju Learu._NEWLINE_\xc5\xbde med \xc5\xa1tudijem samim in takoj po njem je sodeloval s profesionalnimi gledali\xc5\xa1\xc4\x8di. Jeseni 2005 je postal tudi \xc4\x8dlan Gledali\xc5\xa1\xc4\x8da Ane Monro iz Ljubljane in z njimi imel \xc5\xbee tudi dve premieri uli\xc4\x8dnega gledali\xc5\xa1\xc4\x8da Ezl-ek in Urbane zgodbe.\n_START_SECTION_\nFilmske in televizijske vloge\n_START_PARAGRAPH_\nKer pa je poleg gledali\xc5\xa1\xc4\x8da njegova velika ljubezen tudi film, lahko na\xc5\xa1tejem \xc5\xa1e naslednje filme, v katerih je igral: celove\xc4\x8derec Maje Weiss: Varuh meje (2002), kratka filma Ale\xc5\xa1a Nadaia: Zvezda (1997) in Lovska strast (1999), nadaljevanka v 5-ih delih Maje Weiss: Novi svet (2003) Poleg filma pa  se je poizkusil tudi v televizijskih vodah. Na Televiziji Slovenija je kot terenski voditelj sodeloval v razvedrilni oddaji Mario, ter kot so voditelj v oddaji Povabilo med zvezde. Najprivla\xc4\x8dnej\xc5\xa1i pa so mu kratki TV ske\xc4\x8di (posnel je serijo 45-ih kratkih humoristi\xc4\x8dnih epizod z naslovom Panika, 20 epizod (Z)me\xc5\xa1ani zakoni, Big Father, Lepo je biti sosed, \xc4\x8cesnovi ...).\n_START_SECTION_\nGledali\xc5\xa1\xc4\x8de\n_START_PARAGRAPH_\nPo zaslugi \xc5\xa1tevilnih projektov, ki  jih je izvajal \xc5\xbee med \xc5\xa1tudijem in Severjeve nagrade je septembra 2004 dobil status samostojnega delavca v kulturi. Leto pozneje se je zaposlil v Gledali\xc5\xa1\xc4\x8du Koper, katerega \xc4\x8dlan je bil do leta 2018, ko je postal \xc4\x8dlan igralskega ansambla Drama SNG Maribor.\n_START_SECTION_\nZasebno\n_START_PARAGRAPH_\nLeta 2003 se mu je rodila h\xc4\x8derka Lea, slabi dve leti pozneje (2005), pa \xc5\xa1e sin Gal. Njegova partnerka je igralka Ma\xc5\xa1a \xc5\xbdilavec.'